Vlak 4: Betogings nou kriminele oortredingArgieffoto van minister Bheki Cele. (Foto: GCIS) Die minister van polisie, Bheki Cele, het Dinsdag beklemtoon dat massabyeenkomste nie net verbied word gedurende die aangepaste vlak 4 van die afsonderingstydperk nie, maar ook vir die volgende twee weke ’n kriminele oortreding is. “Politieke leiers van alle partye word versoek om gedurende hierdie tyd verantwoordelik op te tree en word daaraan herinner dat politieke gewin nie mense se lewens werd is nie,” het Cele tydens ’n mediakonferensie gesê. Organiseerders van byeenkomste sal in hegtenis geneem word. Maroela Media het vroeër berig die EFF is reeds in die sop oor ŉ betoging wat hy verlede Vrydag gehou het en waar meer as 2 000 betogers teenwoordig was. Die minister het voorts gesê Suid-Afrikaners wat versuim om die afsonderingsregulasies ingevolge die Wet op Rampbestuur na te kom, sal ’n boete of tronkstraf van hoogstens ses maande óf albei opgelê word. Diegene wat skuldig bevind word aan die oortreding van die Wet op Rampbestuur, sal ’n misdaadrekord hê. Cele het wel daarop gewys dat wetstoepassers nie ten doel het om mense in hul massas in hegtenis te neem en te kriminaliseer nie. Die minister van polisie het in dieselfde asem gesê altesame 465 098 mense in Suid-Afrika is sedert die instel van die algehele landwye afsondering verlede Maart in hegtenis geneem vir die oortreding van afsonderingsregulasies. Byna 7 500 van dié beweerde oortreders is die afgelope twee weke tydens aangepaste vlak 3 van die afsonderingstydperk aangekeer. Dié vlak is eers op 16 Junie ingestel en het tot Sondagaand gegeld. Volgens Cele is padblokkades reeds aangebring om te verseker dat geen motoriste vir ontspanningsdoeleindes na en van Gauteng reis nie. Dit is tydens die mediakonferensie ook vasgestel dat geen Suid-Afrikaners deur Gauteng na ander provinsies mag reis vir ontspanningsdoeleindes nie. Slegs persone met ’n geldige permit vir onder meer sakereise of die vervoer van goedere sal toegelaat word. Cele sê hy verwag dat meer Suid-Afrikaners nou die afsonderingsregulasies sal nakom. “Ons is as ŉ land baie wyser oor die gevolge van hierdie dodelike virus. Ons almal is bewus van die pyn en skade wat Covid-19 veroorsaak en ek is vol vertroue dat meer mense die regulasies sal gehoorsaam om lewens te red.”